Γιασίν Μουταουακίλ

Πρώτα χρόνια

Ο Μουταουακίλ ξεκίνησε την καριέρα του από την Σατορού, ομάδα της γαλλικής Λιγκ 2, με της οποίας την επαγγελματική ομάδα πραγματοποίησε το ντεμπούτο του στη διάρκεια της σεζόν 2004–05. Στη διάρκεια της παρουσίας του στην Σατορού, ο Μουταουακίλ πραγματοποίησε συνολικά 36 εμφανίσεις, συμπεριλαμβανομένης μίας εμφάνισης στο Κύπελλο ΟΥΕΦΑ της σεζόν 2004–05.

Τσάρλτον

Στις 20 Ιουνίου 2007, υπέγραψε συμβόλαιο τετραετούς διάρκειας με την Τσάρλτον Αθλέτικ έναντι ποσού της τάξεως των €600.000, έπειτα από ενδιαφέρον που είχαν εκδηλώσει για την απόκτησή του οι Έβερτον, Άστον Βίλα, Ρέιντζερς Γλασκώβης, Σέλτικ και Λάτσιο. Λίγο καιρό αφότου εντάχθηκε στο δυναμικό της Τσάρλτον, υπέστη τραυματισμό στον αστράγαλο. Ο Μουταουακίλ απέτυχε στο να προσαρμοστεί στις ανάγκες του συλλόγου. Η Τσάρλτον Αθλέτικ έκανε γνωστούς τους αριθμούς που θα λάμβαναν στις φανέλες τους οι παίκτες της για τη νέα σεζόν στις 5 Αυγούστου, με μόνους, ωστόσο, απόντες από αυτή την λίστα να είναι ο Μουταουακίλ μαζί με τον συμπαίκτη του Μάρτιν Κρίστενσεν.
Στη διάρκεια της θερινής μεταγραφικής περιόδου του 2009, ο Μουταουακίλ μετέβη στην Πόρτσμουθ για σειρά δοκιμαστικών. Αγωνίστηκε σε αριθμό φιλικών της ομάδας στη διάρκεια της θερινής προετοιμασίας της, χωρίς ωστόσο να καταφέρει να πείσει με την απόδοσή του. Ο Μουταουακίλ φερόταν, επίσης, να εξετάζει την επιστροφή του στην Γαλλία, μεταγραφόμενος ως δανεικός στην Χάβρη, ωστόσο κάτι τέτοιο δεν συνέβη. Κατά την τελευταία μέρα της μεταγραφικής περιόδου στο Ηνωμένο Βασίλειο, ο Μουταουακίλ μεταγράφηκε στην σκωτσέζικη Μάδεργουελ υπό την μορφή δανεισμού για διάστημα έξι μηνών. Αφότου μετακόμισε στην Μάδεργουελ, ο Μουταουακίλ αποκάλυψε ότι ήταν ο αμυντικός των Ρέιντζερς, Μαντζίντ Μπουγκερά, αυτός που τον έπεισε να μεταγραφεί σε ομάδα της Σκωτίας. Τελικά, στις 2 Ιανουαρίου 2010, επέστρεψε στην Τσάρλτον Αθλέτικ έπειτα από παραμονή μόνο τρεισήμισι μηνών στο Φιρ Παρκ. Στις 4 Ιουνίου 2010, ο ομάδα ανακοίνωσε ότι το συμβόλαιο του Μουταουακίλ είχε λυθεί κοινοί συναινέσει.

Δοκιμαστικά και Χέιζ εντ Γιέντινγκ

Το καλοκαίρι του 2010, ο Μουταουακίλ πέρασε από δοκιμαστικά στην Σουόνσι Σίτι. Στις 12 Ιανουαρίου 2011, έγινε γνωστό ότι ο Γιασίν βρισκόταν υπό δοκιμή στην Όλντχαμ Αθλέτικ.
Τον Αύγουστο του 2011, ο Μουταουακίλ υπέγραψε στην Χέιζ εντ Γιέντινγκ Γιουνάιτεντ με την ελπίδα να δώσει νέα ώθηση στην καριέρα του. Στις 17 Δεκεμβρίου 2011, ο Μουταουακίλ πραγματοποίησε το ντεμπούτο του με τη νέα του ομάδα σε μια ισοπαλία με σκορ 1–1 απέναντι στην Μπάροου. Τον Νοέμβριο του 2012, ο Μουταουακίλ αποκάλυψε ότι είχε βρεθεί πολύ κοντά στο να υπογράψει στην Μίλγουολ κατά τη διάρκεια της θερινής μεταγραφικής περιόδου. Τον Απρίλιο του 2012, ο Μουταουακίλ υπέστη τραυματισμό στο γόνατο, ο οποίος τον άφησε εκτός αγωνιστικής δράσης για διάστημα δύο εβδομάδων. Στις 20 Νοεμβρίου, πέτυχε το πρώτο γκολ της καριέρας του, απέναντι στην Τσέλμσφορντ Σίτι.

Πόρτσμουθ

Τον Ιανουάριο του 2013, έφτασε κοντά στην μεταγραφή του στην Λούτον Τάουν, ωστόσο υπέγραψε τελικώς στην Πόρτσμουθ, στις 24 Ιανουαρίου. Δύο ημέρες αργότερα, πραγματοποίησε το ντεμπούτο του με τους Pompeys, αγωνιζόμενος σε μια εντός έδρας ήττα της ομάδας του με σκορ 1-3 απέναντι στην Χάρτλπουλ Γιουνάιτεντ. Στις 9 Μαΐου 2013, υπέγραψε νέο μονοετές συμβόλαιο με τους Pompeys, μετά και τον υποβιβασμό τους στην Λιγκ Του.

Διεθνής Καριέρα

Ο Μουταουακίλ έχει εκπροσωπήσει την Γαλλία στις ηλικιακές κατηγορίες U-19 και U-21. Με την U-19, κατέκτησε το Ευρωπαϊκό Πρωτάθλημα U19 του 2005 τον Ιούλιο του 2005. Μετρά, επίσης, πέντε διεθνείς συμμετοχές με την U-21 της Γαλλίας, ενώ έχει διατελέσει και αρχηγός της ομάδας, καθώς και έχει αγωνιστεί στο Τουρνουά της Τουλόν του 2007.